สั่งสอบสัญญาหวย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

เกียรติเสนอดีเอสไอคุ้ยหวยออนไลน์
ผงะกรรมการคนไทยโยงบริษัทจาโก้โพสต์ทูเดย์ —“เกียรติ” สาวลึกสัญญาหวยออนไลน์ขัดกฎหมาย พบกรรมการกลุ่มเดียวกันโยงใย 2 บริษัท
นายเกียรติ สิทธีอมร ประธานคณะกรรมการสอบข้อเท็จจริงและข้อกฎหมายโครงการจำหน่ายสลากเลขท้าย 2 ตัว 3 ตัว ด้วยเครื่องจำหน่ายอัตโนมัติ หรือหวยออนไลน์ เปิดเผยว่า ได้เสนอเรื่องให้นายอภิสิทธิ์ เวชชาชีวะ นายกรัฐมนตรี ส่งสัญญาระหว่างบริษัท ล็อกซเล่ย์ จีเท็ค เทคโนโลยี และสำนักงานสลากกินแบ่งรัฐบาล ให้กรมสืบสวนคดีพิเศษ (ดีเอสไอ) ตรวจ สอบความถูกต้องในแง่กฎหมาย โดยขณะนี้นายกรัฐมนตรีอยู่ระหว่างการตัดสินใจ
ทั้งนี้ เนื่องจากมีประเด็นที่คณะกรรมการต้องการตรวจสอบให้ชัดเจนเกี่ยวกับกรรมการฝ่ายที่เป็นคนไทยของบริษัท ล็อกซเล่ย์ จีเท็คฯ และบริษัท จาโก้ ซึ่งเคยได้สัมปทานเป็นผู้แทนจำหน่ายและจ่ายรางวัลสลากบำรุงการกุศลด้วยเครื่องแบบอัตโนมัติก่อนหน้านี้ จึงต้องมีการสอบเพิ่มเพื่อดูเจตนาและพฤติกรรมที่เกี่ยวข้องทั้งหมด
“ยังไม่ได้สรุปว่ามันมีความผิดอะไรอย่างไรหรือไม่ แต่ว่าเห็นประเด็นข้อเท็จจริงที่ปรากฏอยู่ในรายงานการประชุมคณะกรรมการสลากฯ เราเองเมื่อเห็นแล้วก็ต้องตรวจสอบเพิ่มเติม” นายเกียรติ กล่าว
ก่อนหน้านี้ศาลฎีกาพิพากษากลับคำพิพากษาของศาลชั้นต้นให้สำนักงานสลากกินแบ่งรัฐบาลไม่ต้องชดใช้ค่าเสียหาย 2,500 ล้านบาท ให้แก่บริษัท จาโก้ ตามคำชี้ขาดของคณะอนุญาโตตุลาการและคำพิพากษาของศาลแพ่ง เนื่องจากสำนักงานสลากฯ ไม่ได้ปฏิบัติตาม พ.ร.บ.ว่าด้วยการให้เอกชนเข้าร่วมงานหรือดำเนินการในกิจการของรัฐ พ.ศ. 2535 
นายเกียรติ กล่าวว่า คำพิพากษาที่ออกมาเป็นบรรทัดฐานได้ระดับหนึ่ง แต่คงไม่ทั้งหมด เนื่องจากเป็นสัญญาคนละประเภท หลังจากนี้จะขอข้อมูลเพิ่มเกี่ยวกับทีโออาร์ที่จ้างสถาบันทรัพย์สินทางปัญญาของจุฬาฯ เป็นผู้ดำเนินการมาพิจารณาต่อไป
เมื่อถามย้ำว่า ข้อมูลที่มีการระบุว่ากรรมการครึ่งหนึ่งเป็นคนคนเดียวกันกันของล๊อกซเล่ย์ นายเกียรติ กล่าวว่า ยังไม่สามารถสรุปได้ ต้องมีการสอบเพิ่มเติม เพราะเราต้องดูเจตนา และดูประเด็นข้อเท็จจริง ซึ่งคณะกรรมการเราเห็นข้อเท็จจริงที่ปรากฎในเอกสารเท่านั้น ยังไม่ได้มีการตรวจสอบอื่นๆ เพิ่มเติม เพราะว่ามีเวลาจำกัด เพราะเรามีเวลาแค่ 30 วัน ซึ่งยังมีเอกสารอีกมากที่ยังไม่เห็น และอยู่ระหว่างการขอข้อมูล ไปว่าตั้งแต่การจัดจ้างสถานบันทรัพย์สินทางปัญญาของจุฬาฯ ในการทำ TOR ในการจัดซื้อจัดจ้าง ซึ่งยังไม่ได้ข้อมูลมา ซึ่งเราอาจจะได้ข้อมูลเพิ่มเติมได้ จึงได้ให้หน่วยงานที่มีอำนาจตรวจสอบเข้าไปดำเนินการ ตรวจสอบ เพราะกรรมการชุดนี้ไม่มีอำนาจ เข้าใจเร็วๆ นี้จะมีการตรวจสอบ 
ทั้งนี้คณะกรรมการไม่ได้มีอำนาจในการชี้มูลความผิดแต่เมื่อเราเห็นข้อสงสัยและเสนอแนะให้หน่วยงานที่มีอำนาจเข้ามาตรวจสอบเท่านั้นเอง 
เมื่อถามว่า กรณีที่มีข่าวว่า ล๊อกซเล่ย์ ขอโควตาพิมพ์สลากออนไลน์ 10 ล้านฉบับ แลกกับการไม่ฟ้องร้องรัฐบาล นายเกียรติ กล่าวว่า กรรมการไม่เคยเห็นเลย อาจจะเป็นข่าวลือมากกว่า ตนไม่ได้รับข้อมูลจากฝ่ายใดเลย และอยู่ดีๆจะมาขอโควตาฟรีๆ คงไม่ได้ แล้วใครจะให้ละ และถ้าจะให้ก็ไม่ถูกต้อง เพราะอยู่ดีๆ เอาโควตาไปให้คงไม่ได้ และผมก็ไม่ทราบว่าเขาอยากได้หรือเปล่า 
นายสถิตย์ ลิ่มพงศ์พันธุ์ ปลัดกระทรวงการคลัง ในฐานะประธานสำนักงานสลากกินแบ่งรัฐบาล กล่าวว่า คดีบริษัท จาโก้ เรียกร้องค่าเสียหายจากสำนักงานสลากฯ ที่ยกเลิกสลากออนไลน์ถือว่าสิ้นสุดลงแล้ว หลังจากที่ศาลฎีกามีคำพิพากษายกฟ้อง ซึ่งทางนายวันชัย สุระกุล ผู้อำนวยการสำนักงานสลากฯ เตรียมคัดลอกคำพิพากษาฎีกามาเป็นแนวทางในการดำเนินงานของสำนักงานสลากฯ ในเรื่องอื่นๆ ที่มีลักษณะคล้ายกัน ก็อาจต้องนำมาพิจารณาว่าข้อเท็จจริงและข้อกฎหมายที่ศาลได้ปรับใช้นั้นเป็นเรื่องที่ตรงกันกับเรื่องที่ดำเนินการอยู่หรือไม่
“คำพิพากษาของศาลฎีกาในคดีที่บริษัท จาโก้ ฟ้องสำนักงานสลากฯ เป็นตัวอย่างที่น่าศึกษา ส่วนจะเอามาใช้ในกรณีที่บริษัท ล็อกซเล่ย์ จีเท็คฯ ดำเนินการฟ้องร้องเรียกค่าเสียหายจากการไม่ดำเนินการสลากเลขท้าย 2 ตัว 3 ตัว หรือไม่ ก็คงต้องเอามาดูอีกครั้งหนึ่งว่าสัญญาที่ทำไว้เหมือนกับที่ศาลมีคำพิพากษาก่อนหน้านี้หรือไม่” นายสถิตย์ กล่าว
สำหรับการนำเครื่องจำหน่ายอัตโนมัติมาขายสลาก 6 ตัว ได้รับรายงานจากนายวันชัย ว่า แม้ในทางกฎหมายจะทำได้ แต่เป็นห่วงในทางปฏิบัติ เพราะไม่เป็นการขายขาดเหมือนกับการขายสลากใบ จะทำให้มีปัญหาการจ่ายเงินรางวัลไม่เป็นไปตามที่กฎหมายกำหนดไว้ ดังนั้นหากต้องนำเครื่องขายอัตโนมัติมาใช้จำหน่ายสลาก 6 ตัว ต้องขายขาดให้กับตัวแทนจำหน่ายเครื่องอัตโนมัติ เพื่อแก้ปัญหาการจ่ายเงินรางวัลให้เป็นเหมือนเดิมที่เป็นอยู่ในปัจจุบัน
นายสถิตย์ กล่าวว่า สำหรับเรื่องรื้อโควตาจัดสรรสลากกินแบ่งรัฐบาล ได้บอกเรื่องนี้กับนายวันชัยไปหลายครั้งว่า สัญญาที่ผู้ประกอบการได้รับจัดสรรอยู่หมดอายุไปตั้งนานแล้ว ตอนนี้เป็นเพียงการต่ออายุเป็นรายเดือนเท่านั้น ดังนั้นการรื้อโควตาสลากกินแบ่งสามารถดำเนินการได้ทันที เพียงแต่ที่ผ่านมานายวันชัยบอกว่าหากทำแล้วจะมีการประท้วง แต่ต้องจัดโควตาใหม่ให้ดีขึ้น